৩.৫। মুমতাহানা’য় বিশ্বাসীদের বেলায় ‘তুসির্‌রু’ শব্দটি ও বর্তমান আয়াতে ‘তুখফি’ শব্দটি ব্যবহৃত হয়েছে। উভয় শব্দের অর্থ ‘লুক্কায়িত করা’। ‘সির’ হচ্ছে এমন গুপ্ততা যা লক্ষ্যের দিকে বা বিষয়ের দিকে ধাবিত হতে চায়, তার কাছে প্রকাশিত হতে চায়। আর ‘খফি’ হচ্ছে এমন গুপ্ততা যা উৎসের মধ্যে সংকুচিত থাকতে চায়, বিষয়ের কাছে প্রকাশিত হতে চায় না। এক স্থানে ভ্রান্তির উৎস মমতা ও অন্য স্থানে ভ্রান্তির উৎস বিদ্বেষ। ভ্রান্তির উৎসের ও প্রবাহদিকের বৈপরীত্য এখানে বিশেষভাবে লক্ষণীয়। মমতা ও বিদ্বেষ জলে ভাসমান হিমখণ্ডের মতো; তবে পার্থক্যটি হচ্ছে মমতা ভেসে উঠতে চায় ও বিদ্বেষ ডুবে থাকতে চায়। আবার এটাও বলা যায়, মমতা অসতর্ক হলে নিজের ক্ষতি করে, বিদ্বেষ অসতর্ক হলে অন্যের ক্ষতি করে। মমতা যত বেশী হয় অন্যের অত্যাচার তত বেশী সহ্য করে; বিদ্বেষ যত বেশি হয় অন্যে তত বেশি অত্যাচারের শিকার হয়।